Javne finansije Crne Gore – III kvartal 2015

**Cilj fiskalne politike je obezbjeđenje održivosti javnih finansija. U tom smislu, realizuju se mjere u pravcu optimizacije upravljanja javnim dugom, prevođenja nelegalne aktivnosti u legalne tokove (siva ekonomija),** proširenja poreske baze, uz zadržavanja konkurentnih poreskih stopa **i unapređenja ambijenta za nova ulaganja.**

S tim u vezi, u 2015. godini izvršene su određene izmjene u politici oporezivanja, u skladu sa rješenjima iz dokumenta ,,Analiza pojedinih aspekata poreske politike’’, kojim je stavljen akcenat na oporezivanje potrošnje i rasterećenje dohodaka fizičkih i pravnih lica. Poreskim oslobađanjima i podrškom kapitalnim i razvojnim projektima ojačana je razvojna komponenta fiskalne politike.

**Ostvareni javni prihodi** za tri kvartala 2015. godine iznosili su 1.113,9 mil.€ (30,4% procijenjenog BDP-a) i veći su za 27,8 mil. € (2,6%) u odnosu uporedni period, a niži u odnosu na plan za 0,4 mil.€. Najznačajnije povećanje u odnosu na prošlu godinu ostvareno je kod prihoda po osnovu doprinosa (20,7 mil.€), naknada (8,5 mil.€), primitaka od otplate kredita i sredstava prenijetih iz prethodne godine (6,8 mil.€), akciza (6,1 mil.€) i lokalnih poreza (5,4 mil.€). Rast prihoda ostvaren je kao rezultat: (a) povećanja naplate obaveza iz prethodnog perioda, (b) povećanja stope za zdravstveno osiguranje za 0,5 p.p, (c) povećanja akciza na cigarete shodno ‘’akciznom kalendaru’’ i uvođenja naknade za puteve koja se naplaćuje 7 centi po litru goriiva, a odnosi se na finansiranje Autoputa i reprezentativnog sporta (ukinuta u novembru). Najveće smanjenje zabilježeno je kod poreza na dohodak 9,2 mil. € ili 9,8%, zbog smanjenja stope kriznog poreza na dohodak sa 15% na 13%.

**Javna potrošnja[[1]](#footnote-1)** je, za isti period, iznosila 1.305,4 mil.€ (35,7% procijenjenog BDP-a) i veća je za 198,7 mil.€ (18,0%) od ostvarene u uporednom periodu, usljed povećanja izdataka kapitalnog budžeta za 147,0 mil. €[[2]](#footnote-2). Osim toga, rashodi su povećani i kod (a) transfera institucijama, pojedincima, nevladinom i javnom sektoru za 24,4 mil.€ i (b) tekućih izdataka u kumulativu za 17,75 mil. €, od čega najviše za kamate u iznosu od 4,9 mil.€ (prijevremena otplata duga). Stavka “transferi pojedincima, institucijama, nevladinom i javnom sektoru” veća je u odnosu na prethodnu godinu, prije svega, zbog “tehničke operacije”- transfera Univerzitetu Crne Gore, kome se, u cilju jačanja njegove autonomije, od ove budžetske godine sredstva u cjelosti transferišu, tako da Univerzitet raspolaže tim novcem, u skladu sa odobrenim budžetskim pozicijama. Subvencije su niže za 1,1 mil.€, a zbog visoke baze iz prethodne godine[[3]](#footnote-3).

Javne finansije su, u posmatranom periodu, zabilježile **deficit** od 191,5 mil.€ (5,2 % procijenjenog BDP-a), i veći je za 170,9 mil.€ u odnosu na deficit iz istog perioda prethodne godine, a od planiranog za 23,5 mil.€. Primarni deficit (bez izdataka za kamate) iznosio je 3,2 % procijenjenog BDP-a.

Istovremeno, otplaćen je dug u iznosu od 414,0 mil. €, od čega se 69,9% odnosilo na otplatu inostranih dugovanja. Za pokriće deficita i otplatu duga nedostajalo je 605,5 mil. €, a sredstva su, najvećim dijelom, obezbijeđena iz pozajmica na inostranom tržištu u iznosu od 505,2 mil. €, iz pozajmica na domaćem tržištu 49,3 mil. € i prihoda od prodaje imovine u iznosu od 7,7 mil. €. U istom periodu, depoziti su smanjeni na 43,3 mil. €.

BUDŽET CRNE GORE

**Primici državnog budžeta**[[4]](#footnote-4)za tri kvartala 2015. godine iznosili su 963,6 mil. € (26,3% procijenjenog BDP-a) i veći su od planiranih za 8,0 mil. € (0,8%), a u odnosu na uporedni period za 23,7 mil. € (2,5%).

Najznačajnije povećanje prihoda ostvareno je po osnovu doprinosa (20,7 mil. €), naknada (9,0 mil. €) i akciza (6,1 mil. €). Povećanje prihoda po osnovu doprinosa uslovljeno je, u značajnoj mjeri, preduzetim aktivnostima na suzbijanju sive ekonomije na tržištu rada. Povećanje prihoda od naknada rezultat je privremenog uvođenja naknade za Autoput i finansiranje vrhunskog sporta u iznosu od 0,07 €, koja se naplaćivala po litru goriva. Povećanje prihoda po osnovu akciza rezultat je povećanja akciza na cigarete shodno „akciznom kalendaru“, a što je u funkciji harmonizacije domaće regulative sa EU propisima. Značajno povećanje zabilježeno je i kod primitaka od otplate kredita i sredstava prenijetih iz prethodne godine (1,9 mil.€).

Sa druge strane, zabilježeno je značajno smanjenje prihoda po osnovu poreza na dohodak fizičkih lica (6,1 mil. €), zbog smanjenja stope kriznog poreza na zarade sa 15% na 13% i taksi (1,6 mil.€).

**Ukupni izdaci budžeta** u istom periodu iznosili su 1.209,0 mil. € (33,0% procijenjenog BDP-a) i veći su u odnosu na uporedni period za 199,5 mil. € ili 19,8%. Povećanje ukupnih izdataka uslovljeno je, u najvećoj mjeri, povećanjem izdataka kapitalnog budžeta, koji su u odnosu na uporedni period veći za 154,0 mil. €[[5]](#footnote-5). Pored toga, povećanje izdataka nastalo je i zbog: (a) povećanja rashoda za kamate (prijevremene otplate duga u martu ove godine)[[6]](#footnote-6) i (b) otplate obaveza iz prethodnog perioda za 23,7 mil. € (izmirenja akumuliranih obaveza za potrebe Fonda zdravstva i javnih zdravstvenih ustanova). Istovremeno, povećani su izdaci na poziciji „Transferi pojedincima, institucijama, nevladinom i javnom sektoru’’ za 24,0 mil. €, zbog tehničkog prilagođavanja pojedinih izdataka budžetskoj klasifikaciji. Sa druge strane, u odnosu na uporedni period, zabilježena je značajna ušteda kod “Transfera za socijalnu zaštitu”, u okviru prava iz oblasti penzijskog i invalidskog osiguranja.

**Deficit budžeta** za devet mjeseci 2015. godine iznosio je 245,4 mil. € (6,7% procijenjenog BDP-a) i, u odnosu na uporedni period, veći je za 175,8 mil.€.

LOKALNA SAMOUPRAVA

U skladu sa Zakonom o finansiranju lokalnih samouprava (član 74), opštine dostavljaju izvještaje o planiranim i ostvarenim prihodima, planiranim i izvršenim rashodima i budžetskom zaduženju Ministarstvu finansija kvartalno, u roku od 30 dana od dana isteka kvartala. U cilju rješavanja problema funkcionisanja lokalnih samouprava, opštinama je odobren reprogram poreskog duga po osnovu poreza i doprinosa na zarade zaposlenih, sa stanjem na 31.12.2014. godine, u ukupnom iznosu od 89,1 mil. €. €. Od ovog iznosa, 74,4 mil. € je reprogramirano na 20 godina, počev 01.07.2015. godine, za opštine koje su korisnici Egalizacionog fonda, dok se 14,6 mil.€ odnosi na opštine Bar i Budvu, kojima je odobren reprogram na 5 godina.

**Prihodi lokalne samouprave** za tri kvartala 2015. godine iznosili su 151,6 mil. € (4,1% procijenjenog BDP-a) i niži su za 7,1 mil. € u odnosu na planirane, dok su za 4,9 mil. € veći u odnosu na isti period prethodne godine. Pri tome, povećanje u odnosu na uporedni period 2014. godine zabilježili su lokalni porezi za 5,4 mil. €, dok su primici od otplate kredita i sredstava prenijetih iz prethodne godine veći za 4,3 mil. €.

**Rashodi lokalne samouprave** iznosili su 97,2 mil. € (2,7% procijenjenog BDP-a), što je za 1,2 mil. € niže u odnosu na uporedni period 2014. godine, zbog smanjenja kapitalnog budžeta za 7,0 mil.€.

**Suficit lokalne samouprave,** u posmatranom periodu, iznosio je 54,4 mil. € (1,5% BDP-a) na gotovinskoj osnovi, pri čemu je otplata duga iznosila 53,0 mil. €, od čega se na otplatu obaveza iz prethodnog perioda odnosilo 33,4 mil. €.

1. U strukturi ukupnih izdataka i dalje najveće učešće imaju rashodi za bruto zarade (23,7 %) i transferi za socijalnu zaštitu (27,9 %), što ukazuje na neophodnost sprovođenja reformskih aktivnosti u sistemu socijalne zaštite i politici zaposlenosti u javnom sektoru. Kapitalna potrošnja javnog sektora iznosila je 219,3 mil. €, odnosno 16,8 % ukupne javne potrošnje (6,0% procijenjenog BDP-a), a kamate 75,5 mil. € ili 2,1% BDP-a. [↑](#footnote-ref-1)
2. finansiranje početka izgradnje prioritetne dionice autoputa Bar-Boljare [↑](#footnote-ref-2)
3. subvencije Kombinatu aluminijuma [↑](#footnote-ref-3)
4. Primici Budžeta uključuju: izvorne prihode (direktne i indirektne poreze i neporeske prihode), pozajmice; donacije i prihode od privatizacije i prodaje imovine. [↑](#footnote-ref-4)
5. finansiranje izgradnje prioritetne dionice Autoputa [↑](#footnote-ref-5)
6. Prilikom emisije euroobveznica u značajnoj mjeri su refinansirane obaveze prema kreditorima, zbog čega je došlo do povećanja stavke otplata duga, koja se, shodno međunarodnim pravilima, prikazuje „ispod crte“ i ne ulazi u obračun deficita. Iz istih razloga, povećani su i rashoda po osnovu plaćenja kamate [↑](#footnote-ref-6)